b'\n_START_ARTICLE_\nDirkanje z vozovi\n_START_PARAGRAPH_\nDirkanje z vozovi ali harmatodromija (Gr\xc5\xa1ko: \xe1\xbc\x81\xcf\x81\xce\xbc\xce\xb1\xcf\x84\xce\xbf\xce\xb4\xcf\x81\xce\xbf\xce\xbc\xce\xaf\xce\xb1) je bil zelo priljubljen \xc5\xa1port v gr\xc5\xa1ko-rimski antiki._NEWLINE_Svoj najve\xc4\x8dji razcvet je \xc5\xa1port dosegel po gradnji velikih hipodromov v Rimu, Solunu in Carigradu. Takrat je to postalo nekaj ve\xc4\x8d kot \xc5\xa1port, postalo je pomemben dru\xc5\xbebeni pojav, ki je vplival tako na pretok denarja skozi storitvene dejavnosti in politi\xc4\x8dna gibanja v dr\xc5\xbeavi. Tovrsten \xc5\xa1port je bil v dru\xc5\xbebi podobno pomemben, kot je danes nogomet, podobno kot ima dana\xc5\xa1nji nogomet klube in navija\xc4\x8de, je to veljalo tudi za harmatodromijo v rimskem imperiju.\n_START_SECTION_\nKonstantinopelski klubi\n_START_PARAGRAPH_\nV vzhodnem rimskem imperiju so prepovedali gladiatorske boje zaradi sprejetja kr\xc5\xa1\xc4\x8danskih vrednot, zato so dirke z vozovi postale zelo priljubljene. Razvili so se \xc5\xa1portni klubi in navija\xc5\xa1ke skupine, ki so bile zelo pomemben del javne kulture, mode, in politi\xc4\x8dnega \xc5\xbeivljenja Bizanca._NEWLINE_Glavni \xc5\xa1tirje klubi Konstantinopla so bili modri (venetoi), zeleni (praisinoi), beli (lefkoi), in rde\xc4\x8di (rosioi). To so bili mestni klubi, ki so imeli svoje podru\xc5\xbenice tudi v drugih obmo\xc4\x8djih imperija. Navija\xc4\x8di so kazali naklonjenost posameznemu klubu tako, da so se oblekli v obla\xc4\x8dila barve dolo\xc4\x8denega kluba. Postopoma so se navija\xc5\xa1ke skupine povezale v ljudske politi\xc4\x8dne stranke in postale zelo vplivne._NEWLINE_Dol\xc5\xbenost cesarja je bila, da je skupaj z dr\xc5\xbeavljani gledal konjske dirke, na katerih so imeli dr\xc5\xbeavljani pravico javno nagovoriti cesarja v lo\xc5\xbei. Cesar se je bil dol\xc5\xbean pogajati z dr\xc5\xbeavljani, in ni smel kazati arogance, vendar se mnogi cesarji tega niso dr\xc5\xbeali. Pogosto so mno\xc5\xbeico pregnali z vojsko ali celo pobijali, saj je prihajalo do uporov in politi\xc4\x8dnih trenj v odnosu do cesarja in med samimi navija\xc4\x8di. Najbolj kontroverzna je Justinijanova zadu\xc5\xa1itev upora Nika na hipodromu._NEWLINE_Cesar je bil odgovoren tudi za financiranje konjskih dirk, sam pa je navadno izkazal naklonjenost enemu izmed klubov.\n_START_SECTION_\nNavija\xc4\x8di in \xc5\xa0portniki\n_START_PARAGRAPH_\n\xc5\xa0portniki so bili malo\xc5\xa1tevilni in u\xc5\xbeivali velik dru\xc5\xbebeni ugled, prihajali so iz vseh koncev dr\xc5\xbeave in pogosto niso bili navezani na klub v katerega so se v\xc4\x8dlanili, pogosto so tega zamenjali. Zmagovalci na dirkah so bili dele\xc5\xbeni velikih \xc4\x8dasti, posve\xc4\x8dali so jim slavospeve in hvalnice v verzih, ter omogo\xc4\x8dali triumfalne procesije po hipodromu in skozi mesto podobno kot cesarjem, ki bi se vrnili z zmagovitega bojnega pohoda. \xc5\xa0tevilni verzirani slavospevi konstantinopelskim dirka\xc4\x8dem so ohranjeni vklesani v kamne hipodroma._NEWLINE_Navija\xc4\x8di posameznega kluba (Demes) so za razliko od dirka\xc4\x8dev bili do skrajnosti predani samo svojemu klubu kot dana\xc5\xa1nji ultrasi. Iz opisov izvemo, da so bili to mladi ljudje, ki so zelo u\xc5\xbeivali v nasilju in fanati\xc4\x8dni pripadnosti do svojega kluba. Pomembno so vplivali na modo tistega \xc4\x8dasa, saj so se pona\xc5\xa1ali s tuniko v barvi svojega kluba in nosili modne dodatke ter se urejali v slogu svojega kluba, tako so nekateri izstopali po no\xc5\xa1enju frfotajo\xc4\x8dih rokavov, drugi "hunskih pri\xc4\x8desk" in tretji neobritih brad v perzijskem slogu. Pogosto so se naki\xc4\x8dili, arogantno vedli in iskali prilo\xc5\xbenost pretepa z nasprotnim klubom. Najpogostej\xc5\xa1i kraj za pretep je bil na hipodromu, kjer so se \xc4\x8dlani razli\xc4\x8dnih klubov pretepali kdo bo sedel bli\xc5\xbeje cesarski lo\xc5\xbei, pogosto pa so se nemiri prenesli tudi na ulice._NEWLINE_Hkrati so navija\xc5\xa1ke skupine bile mo\xc4\x8dne in dobro organizirane ljudske politi\xc4\x8dne stranke, ki so izoblikovale jasna stali\xc5\xa1\xc4\x8da in pogosto od cesarja javno zahtevale reforme. Navija\xc5\xa1ki klubi so bili vplivni v politi\xc4\x8dnem, voja\xc5\xa1kem in cerkvenem aspektu; pogosto so njihovi \xc4\x8dlani dosegli visoke politi\xc4\x8dne funkcije, ali vplivali na funkcionarje.'